b"\n_START_ARTICLE_\nD\xc5\xbeidu Kri\xc5\xa1namurti\n_START_SECTION_\n\xc5\xbdivljenje\n_START_PARAGRAPH_\nD\xc5\xbeidu Kri\xc5\xa1namurti se je rodil v Indiji kot osmi otrok v bramanski dru\xc5\xbeini srednjega razreda. Njegov o\xc4\x8de je bil uradnik britanske kolonialne uprave in \xc4\x8dlan Teozofskega dru\xc5\xa1tva. Njegovi star\xc5\xa1i so imeli enajst otrok, od katerih jih je le \xc5\xa1est pre\xc5\xbeivelo otro\xc5\xa1tvo. Bil je \xc5\xa1ibek, bolan in sanjav otrok, zato so o\xc4\x8de in u\xc4\x8ditelji domnevali, da je umsko zaostal. D\xc5\xbeiduja in njegovega brata Nityo je posvojila Annie Besant, takrat predsednica teozofskega dru\xc5\xa1tva, in ju odpeljala v Anglijo, kjer se je \xc5\xa1olal. \xc5\xa0e kot najstnika so ga teozofi proglasili za pri\xc4\x8dakovanega\xc2\xa0\xc2\xbbsvetovnega\xc2\xab\xc2\xa0u\xc4\x8ditelja in okoli njega ustanovili veliko organizacijo. Leta 1922 je v meditaciji do\xc5\xbeivel razsvetljenje. Pri 34 letih je pridobil slavo in status mesije, ko ga je Teozofsko dru\xc5\xa1tvo razglasilo za inkarnacijo Maitreje Bude. Leta 1929 se je uprl tej ideji in razpustil organizacijo ter ji vrnil premo\xc5\xbeenje. Za\xc4\x8del je izdajati knjige, potovati po celem svetu in predavati. S pomo\xc4\x8djo u\xc4\x8dencev je ustanovil ve\xc4\x8d fundacij in \xc5\xa1ol v Indiji, Veliki Britaniji in ZDA. Njegova u\xc4\x8denja so ohranjena v mnogih knjigah, avdio in video kasetah. V sloven\xc5\xa1\xc4\x8dini je iz\xc5\xa1lo ve\xc4\x8d njegovih knjig, med drugim tudi: Svoboda je onkraj znanega, O pravilni vzgoji in izobra\xc5\xbeevanju in Meditacije._NEWLINE_Ustanovitelj organizacij: Krishnamurti Foundation, The School KFI, Rishi Valley School, Oak Grove School, Besant Hill School\n_START_SECTION_\nIdeja\n_START_PARAGRAPH_\nD\xc5\xbeidu Kri\xc5\xa1namurti je govoril o duhovnosti, meditaciji, o med\xc4\x8dlove\xc5\xa1kih odnosih in o pozitivnih spremembah v globalnem svetu. Posebno pozornost je posvetil pravilni vzgoji in izobra\xc5\xbeevanju. Poudarjal je omejenost razuma in potrebo po \xc5\xa1irjenju zavedanja in po neposredni izku\xc5\xa1nji, brez vme\xc5\xa1avanja misli. Kri\xc5\xa1namurti poudarja, da smo ujeti v psiholo\xc5\xa1ko matrico, iz katere se ne znamo in ne moremo re\xc5\xa1iti ter tako \xc5\xbee stoletja ponavljamo iste napake, trpimo, se sovra\xc5\xbeimo, borimo itd. Kri\xc5\xa1namurtijevo u\xc4\x8denje s svojo globoko pronicljivostjo razgalja to matrico in nam ka\xc5\xbee, kako se je lahko re\xc5\xa1imo. A re\xc5\xa1ili se je ne bomo z uporabo kak\xc5\xa1nega sistema, religije, vztrajne vadbe ali sledenjem raznim gurujem, re\xc5\xa1ijo nas lahko le na\xc5\xa1a izjemna pozornost, opazovanje brez opredeljevanja in samoopazovanje.\n_START_SECTION_\nNajpomembnej\xc5\xa1a dela\n_START_PARAGRAPH_\nThe First and Last Freedom_NEWLINE_The Only Revolution_NEWLINE_Krishnamurti's Notebook\n_START_SECTION_\nCitati\n_START_PARAGRAPH_\n\xc2\xbbMi, vsak od nas, smo odgovorni za vsako vojno zaradi agresivnosti svojih lastnih \xc5\xbeivljenj, zaradi nacionalizmov, svoje sebi\xc4\x8dnosti, svojih bogov in predsodkov, svojih idealov; zaradi vsega, kar nas razdvaja.\xc2\xab_NEWLINE_\xc2\xbb\xc4\x8cutim, da lahko globoko vplivamo na ta svet, \xc4\x8de mi sami nismo nasilni, \xc4\x8de v resnici vsak dan \xc5\xbeivimo mirno \xc5\xbeivljenje; \xc5\xbeivljenje, ki ni tekmovalno, ambiciozno, zavistno; \xc5\xbeivljenje, ki ne ustvarja sovra\xc5\xa1tva, kajti majhni ognji lahko postanejo po\xc5\xbear.\xc2\xab_NEWLINE_\xc2\xbbSvoboda obstaja onkraj polja razuma, onkraj polja misli.\xc2\xab_NEWLINE_\xc2\xbbBeseda ni stvar, opis ni opisano, kajti nobena koli\xc4\x8dina pojasnjevanja, naj bo \xc5\xa1e tako tenko\xc4\x8dutno in pametno, ne more odpreti srca brezmejni ljubezni.\xc2\xab_NEWLINE_\xc2\xbbSprememba se lahko zgodi le v tem trenutku.\xc2\xab_NEWLINE_\xc2\xbbAkcija je vedno trenutna. Akcija ni ne v preteklosti ne v prihodnosti.\xc2\xab"